Digteren Yahya Hassen blev efter eget udsagn løsladt efter tre timer i politiets varetægt.

Digteren Yahya Hassan blev mandag anholdt, efter at han havde uploadet et billede på sin Twitter-profil, hvor han stod med et skydevåben.

Billedet, som blev lagt op i søndags på det sociale medie, forestiller den 22-årige Yahya Hassan iført solbriller, et tørklæde og et våben.

Billedet var ledsaget af teksten "Stille og rolig søndag i Aarhus V".

Fandt hash og kokain

Det skriver Østjyllands Politi i sin døgnrapport fra tirsdag den 9. januar, hvor myndighederne anholdt en 22-årig mand i Aarhus V for våben- og narkobesiddelse.

Ifølge rapporten fandt myndighederne ikke noget våben, men til gengæld var digteren i besiddelse af 13 gram hash og 1,9 gram kokain.

Selv om politiet ikke fandt noget våben, blev Yahya Hassan alligevel sigtet for at have været i besiddelse af et sådan.

Hos Østjyllands Politi ønsker man lørdag aften ikke at kommentere sagen yderligere.

Men Yahya Hassan bekræfter på sin Facebook-profil, at det var ham, der blev anholdt.

Yahya Hassan skriver i opslaget, at han blev løsladt fra Politigården uden grundlovsforhør efter blot tre timers varetægt.

Dømt til fængsel

Det er ikke første gang, at århusianeren er kommet på kant med loven.

I september 2016 blev Yahya Hassan idømt fængsel i ét år og ni måneder ved Retten i Aarhus.

Yahya Hassan var den 20. marts samme år i besiddelse af en skarpladt pistol og affyrede mellem tre og fem skud, der ramte en 17-årig dreng i foden og strejfede hans lår.

Skudepisoden skete på Kappelvænget i den vestlige del af Aarhus.

Bedst sælgende

Yahya Hassan, der er uddannet fra Forfatterskolen i København, blev et kendt navn i Danmark, da han i 2013 udgav digtsamlingen ’Yahya Hassan’.

Med et oplag på flere end 120.000 eksemplarer blev det den bedst sælgende debutdigtsamling i Danmark nogensinde.